
REFERAT

privind modificarea Anexei la HCL nr. 371/2007 privind constatarea şi sancţionarea contravenţiilor pe teritoriul Municipiului Timişoara

Prin Hotărârea nr. 371/2007 Consiliul Local al Municipiului Timişoara a aprobat constatarea şi sancţionarea contravenţiilor pe teritoriul Municipiului Timişoara, iar prin Hotărârea nr. 206/2009 a aprobat modificarea şi completarea HCL nr. 371/2007.

Articolul 28 alin. 1 lit. f din Anexa la HCL nr. 371/2007 sancţionează contravenţional circulaţia, oprirea şi staţionarea vehiculelor în zona: Piaţa Victoriei, Piaţa Unirii, Piaţa Traian, strada Alba Iulia, strada Ştefan cel Mare (între Piaţa Traian şi strada Aurel Vlaicu), fără avizul Comisiei de Circulaţie din cadrul Primăriei Municipiului Timişoara;
Luând în considere faptul că Municipiul Timişoara a început amenajarea de piste pentru biciclete, dezvoltarea unui sistem de transport cu bicicleta corelat cu dezvoltarea reţelei de piste/trasee, în contextul dezvoltării şi modernizării infrastructurii de transport;
Având în vedere faptul că Municipiul Timişoara are obligaţia de a îmbunătăţii calitatea mediului urban, precum şi aceea de a asigura un climat sănătos pentru locuitorii Municipiului Timişoara, prin reducerea noxelor chimice precum şi a zgomotului ambiental prin promovarea transportului ecologic şi reducerea traficului auto;
Legea nr. 137/1995 privind protecţia mediului, prevede principiile şi elementele strategice în vederea asigurării unei dezvoltări durabile printre care şi reducerea poluării prin ,,utilizarea celor mai bune tehnici disponibile pentru activităţile care pot produce poluări semnificative”.
Ţinând cont de toate cele mai sus prezentate propunem modificarea art. 28 alin. 1 lit. f din Anexa la HCL nr. 371/2007 privind constatarea şi sancţionarea contravenţiilor pe teritoriul Municipiului Timişoara, care va avea următorul conţinut: ,,Circulaţia, oprirea şi staţionarea vehiculelor, cu excepţia bicicletelor, în zona: Piaţa Victoriei, Piaţa Unirii, Piaţa Traian, strada Alba Iulia, strada Ştefan cel Mare (între Piaţa Traian şi strada Aurel Vlaicu), fără avizul Comisiei de Circulaţie din cadrul Primăriei Municipiului Timişoara”.

